Les sessions del Ple Municipal es podran seguir en streaming des del canal municipal de Youtube
2025-07-24

A partir de demà dimarts, a les 20 h, quan se celebre el Ple Municipal Ordinari corresponent al mes d’octubre en la Sala de Plens, totes les persones que desitgen veure’l i que no puguen estar físicament presents, podran seguir-ho en directe, des de qualsevol lloc. Únicament farà falta una connexió a Internet.

El procediment és senzill. Els interessats solament hauran d’accedir al canal que l’Ajuntament de Burjassot té en la plataforma Youtube i que es diu Ajuntament de Burjassot-IMCJB. L’enllaç és el següent: https://www.youtube.com/watch?v=sYUGlyRzeAA . En l’actualitat, l’enllaç ja està operatiu i si s’accedeix, apareix el compte arrere fins a l’hora de celebració del Ple, que serà demà 27 d’octubre, a les 20 h.

L’Ajuntament de Burjassot, en la seua voluntat de continuar creixent en transparència en la seua gestió i d’acostar la ciutadania a tots els temes d’interés públic que es debaten en la sessions plenàries, ha donat així un pas més a l’hora de fer més accessibles aquestes sessions, a través del visionat en línia.

D’igual forma, els Plens Municipals, tant els de caràcter ordinari com també els extraordinaris, continuaran podent-se escoltar, en directe, a través de la 93.8 FM i a Burjassot Ràdio en línia. A més, des de dies abans a la celebració de la sessió, la ciutadania pot accedir a la consulta i descàrrega de l’Ordre del Dia a través de www.burjassot.org , secció Ajuntament/ Ple Municipal.